ጥምረቱ በኤችአይቪ/ኤድስና ጎጂ ልማዳዊ ድርጊቶችን በመከላከል በኩል ውጤታማ ስራ መስራቱ ተገለፀ
የፀረ-ኤችአይቪ/ኤድስ ብሔራዊ የሴቶች ጥምረት ከኤችአይቪ ኤድስና ጎጂ ልማዳዊ ድርጊቶችን በማስወገድ በኩል ሲያካሂድ የነበረው እንቅስቃሴ ውጤታማ እንደነበር የጥምረቱ ዋና ሰብሳቢ ወይዘሮ አዜብ መስፍን ገለፁ። ጥምረቱ በሚቀጥሉት አራት አመታት የሚመሩትን የቦርድ አባላት ምርጫ አካሂዶ ወይዘሮ አዜብ መስፍንን በዋና ሰብሳቢነት መርጧል።በትናንትናው ዕለት በኢሊሊ ሆቴል በተካሄደ አጠቃላይ ጉባዔ የጥምረቱ ሰብሳቢ ወይዘሮ አዜብ መስፍን እንደገለፁት፤ ጥምረቱ ከምስረታው ጀምሮ የማህበረሰብ ንቅናቄዎችን በመፍጠር ጤናማ እናትነት እና ቫይረሱ ከእናት ወደ ልጅ እንዳይተላለፍና  የእናቶችና ህፃናት ሞት እንዲቀንስ በማድረግ በኩል የበኩሉን ጥረት አድርጓል።እንደ ወይዘሮ አዜብ ገለፃ ጥምረቱ ህገ-መንግስቱ በፈጠረው ምቹ የመደራጀት መብት በመጠቀም የዛሬ 12 አመት መመስረቱን ጠቁመው፤ ከምስረታው ጀምሮ ይዞት የተነሳውን አላማ ማሳካት መቻሉን ተናግረዋል።ጥምረቱ በተለይም አንድም እናት ህይወት በምትስጥበት ወቅት መሞት የለባትም፣ አንድም ህፃን በኤችአይቪ ኤድስ ቫይረስ ተይዞ መወለድ የለበትም በሚል ሰፊ ዘመቻ በማካሄድ ውጤታማ ስራ መስራት መቻሉን ገልፀዋል።ነፍሰ ጡር እናቶችን ከጤና አገልግሎቶች ጋር በማቆራኘት የጤናማ እናትነትና ቫይረሱ ከእናት ወደ ልጅ እንዳይተላለፍ የሚያስችል ህክምና እንዲያገኙ በማድረግ በኩልም የተሰራው ስራ አስደሳች እንደነበር ወይዘሮ አዜብ ተናግረዋል።ጥምረቱ የሴቶችን ሁለንተናዊ ተጠቃሚነት በማረጋገጥ በኩል በርካታ ስራዎች መሰራቱን ገልፀው፤ ወደፊትም እንቅስቃሴውን ይበልጥ በማጠናከር ከኤችአይቪ ነፃ የሆነች ሀገር እስክትመሰረት ድረስ ትግሉን አጠናክሮ እንደሚቀጥል አስገንዝበዋል።በውይይት ወቅት የጥምረቱ የባለፈው አራት አመት የስራ አፈፃፀም የቀረበ ሲሆን፤  ጠንካራና ደካማ ጎኖቹን በመለየት ውይይት ተካሂዷል።በዚህም በሶስት ክልሎች ማለትም ትግራይ፣ አማራና ቤኒሻንጉል ጉሙዝ ያለዕድሜ ጋብቻን በማስቀረትና ከማህፀን መውረድ ጋር የሚያጋጥሙ ችግሮችን በመከላከል በኩል የተሻለ ስራ መስራታቸው በሪፖርቱ ቀርቧል።እንዲሁም ቁጥሩ የተፈለገውን ያህል ባይሆንም የችግሩ ተጠቂ ሴቶች በዘላቂነት ራሳቸውን እንዲችሉ በተለያየ የገቢ ማስገኛ ዘዴ ለማሰማራት የተደረገው ሙከራ ተስፋ የሚሰጥ ነው ተብሏል።በውይይት ወቅቱ በተለይም ባለፉት አራት አመታት ከጥምረቱ አጠቃላይ አፈፃፀም በመነሳት በተካሄደ ግምገማ ለነበሩ ችግሮች ዋናው የአመራር ክፍተት ሆኖ እንደተገኘ የተገለፀ ሲሆን፤ አመራሩ ዘመቻውን በቁርጠኝነት፣ በባለቤትነትና በጥብቅ ስነ ምግባር ላይ ተመስርቶ በመምራት ረገድ ክፍተት እንዳለ ማየት መቻሉን በሪፖርቱ ላይ ተገልጿል።ብሔራዊ ጥምረቱ በቀጣይ አራት አመታት ሀገሪቱ ከኤችአይቪ/ኤድስ ነፃ የሆነ ህብረተሰብ ለመፍጠር በሚደረገው ጥረት ግንባር ቀደም አጋር በመሆን የእናቶችና ህፃናት ጤንነት ተጠብቆ የማየት ራዕይን ይዞ ወደ ስራ መግባቱ ተገልጿል።ራዕዩን ለማሳካትም ሴቶች በማህበራዊ ዘርፍ የሚያጋጥሟቸውን ኢኮኖሚያዊ ችግር ለመፍታት እገዛ ማድረግና ሴቶች በተለያዩ የገቢ ምንጭ ማስገኛ ስራዎች ውስጥ እንዲሳተፉ እገዛ በማድረግ ራሳቸውን እንዲችሉ የማስቻል ስራዎችን እንደሚያካሂድም ተጠቁሟል።በመጨረሻም ጥምረቱን በሚቀጥሉት አራት አመታት የሚመሩ ሰባት አባላት ያሉት የቦርድ አመራሮችና ሶስት የኦዲት ኮሚሽኖችን የመረጠ ሲሆን፤ በምርጫውም የጥምረቱ ዋና ሰብሳቢ በመሆን ወይዘሮ አዜብ መስፍን ሲመረጡ፤ ወይዘሮ አስቴር ማሞ በምክትል ሰብሳቢነት መመረጣቸውን ዋልታ ኢንፎርሜሽን ማዕከል ዘግቧል።